CELEX: 32012D0116
Language: ro
Date: 2012-02-22 00:00:00
Title: 2012/116/UE: Decizia de punere în aplicare a Comisiei din 22 februarie 2012 privind comercializarea temporară a semințelor din specia Triticum durum Desf. aparținând soiului Marialva, care nu îndeplinesc cerințele Directivei 66/402/CEE a Consiliului în ceea ce privește conținutul maxim de semințe de grâu ( Triticum aestivum L.) [notificată cu numărul C(2012) 1114]

24.2.2012   
            
            
               RO
            
            
               Jurnalul Oficial al Uniunii Europene
            
            
               L 52/26
            
         DECIZIA DE PUNERE ÎN APLICARE A COMISIEI
   din 22 februarie 2012
   privind comercializarea temporară a semințelor din specia Triticum durum Desf. aparținând soiului Marialva, care nu îndeplinesc cerințele Directivei 66/402/CEE a Consiliului în ceea ce privește conținutul maxim de semințe de grâu (Triticum aestivum L.)
   [notificată cu numărul C(2012) 1114]
   (2012/116/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (1), în special articolul 17 alineatul (1),
   întrucât:
   
               (1)
            
            
               În Portugalia, cantitatea disponibilă de semințe de grâu dur (Triticum durum Desf.) din categoria „semințe certificate” din a doua generație, din soiul Marialva, care este adecvat pentru condițiile de mediu naționale și care îndeplinește cerințele Directivei 66/402/CEE în ceea ce privește conținutul maxim de semințe de grâu (Triticum aestivum L.) este insuficientă și, prin urmare, nu poate răspunde necesităților statului membru în cauză.
            
         
               (2)
            
            
               Cererea de semințe de acest tip nu poate fi satisfăcută utilizând semințe provenite din alte state membre sau din țări terțe, care îndeplinesc toate cerințele stabilite în Directiva 66/402/CEE.
            
         
               (3)
            
            
               Prin urmare, Portugalia ar trebui autorizată să permită comercializarea semințelor din soiul respectiv în condiții mai puțin restrictive decât cele aplicabile semințelor certificate, de a doua generație, și anume pe o perioadă care expiră la 29 februarie 2012 și până la o cantitate de maximum 130 de tone.
            
         
               (4)
            
            
               În plus, alte state membre, care sunt în măsură să aprovizioneze Portugalia cu semințe din acest soi, indiferent dacă acestea au fost recoltate într-un stat membru sau într-o țară terță, ar trebui autorizate să permită comercializarea semințelor în cauză.
            
         
               (5)
            
            
               Este necesar ca Portugalia să îndeplinească rolul de coordonator, astfel încât cantitatea totală de semințe autorizate în conformitate cu prezenta decizie să nu fie mai mare decât cantitatea maximă prevăzută în aceasta.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru semințe și material de înmulțire agricol, horticol și forestier,
            
         ADOPTĂ PREZENTA DECIZIE:
   Articolul 1
   (1)   Se permite comercializarea în Uniune de semințe de grâu dur (Triticum durum Desf.) din categoria „semințe certificate” din a doua generație, aparținând soiului Marialva și care nu satisfac cerințele prevăzute la punctul 2 litera A din anexa II la Directiva 66/402/CEE în ceea ce privește conținutul maxim de semințe de grâu (Triticum aestivum L.).
   Cu toate acestea, conținutul maxim de semințe de grâu (Triticum aestivum L.) permis în semințele de grâu dur (Triticum durum Desf.) menționat în primul paragraf este de 45 de semințe într-un eșantion cu greutatea specificată în coloana 4 din anexa III la Directiva 66/402/CEE.
   Această permisiune se acordă pentru o cantitate totală de până la 130 de tone și pe o perioadă care expiră la 29 februarie 2012.
   (2)   Eticheta oficială satisface dispozițiile referitoare la etichetare stabilite în Directiva 66/402/CEE și, în plus, indică faptul că semințele nu satisfac cerințele specificate la punctul 2 litera A din anexa II la directiva respectivă în ceea ce privește conținutul maxim de semințe de grâu (Triticum aestivum L.).
   Articolul 2
   (1)   Orice furnizor care dorește să comercializeze semințele prevăzute la articolul 1 solicită autorizația statului membru în care își are sediul sau în care face importul. În cerere se precizează cantitatea de semințe pe care furnizorul dorește să o comercializeze.
   (2)   Statul membru în cauză autorizează furnizorul să comercializeze semințele, astfel cum se prevede la articolul 1, cu excepția cazului în care:
   
               (a)
            
            
               există probe suficiente pentru a pune la îndoială capacitatea furnizorului de a comercializa cantitatea de semințe pentru care a cerut autorizația;
            
         
               (b)
            
            
               având în vedere informațiile furnizate de statul membru coordonator menționat la articolul 3 al treilea paragraf, acordarea autorizației ar putea determina depășirea cantității maxime totale de semințe menționată la articolul 1 alineatul (1).
            
         În ceea ce privește litera (b), în cazul în care cantitatea maximă totală ar permite doar autorizarea unei părți din cantitatea specificată în cerere, statul membru în cauză poate autoriza furnizorul să comercializeze această cantitate mai redusă.
   Articolul 3
   Statele membre își acordă reciproc asistență administrativă pentru aplicarea prezentei decizii.
   În calitate de stat membru coordonator, Portugalia se asigură că întreaga cantitate de semințe autorizate pentru comercializare în Uniune de către statele membre în conformitate cu prezenta decizie nu depășește cantitatea totală maximă menționată la articolul 1 alineatul (1).
   Orice stat membru care primește o cerere în temeiul articolului 2 notifică imediat statului membru coordonator cantitatea indicată în cerere. Acesta din urmă informează fără întârziere statul membru dacă autorizarea poate conduce la depășirea cantității maxime.
   Articolul 4
   Statele membre comunică fără întârziere Comisiei și celorlalte state membre cantitățile a căror comercializare au autorizat-o în conformitate cu prezenta decizie.
   Articolul 5
   Prezenta decizie se adresează statelor membre.
   
      Adoptată la Bruxelles, 22 februarie 2012.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO 125, 11.7.1966, p. 2309/66.